
Sfinţii Cuvioşi Neofit şi Meletie - modele 
de vieţuire spre dobândirea Împărăției lui 
Dumnezeu 


Sfinţii îşi închină cu totul viața lor lui Dumnezeu 
şi îşi supun voia lor voii lui Dumnezeu. Prin ascultarea de 
voia lui Dumnezeu omul revine la ordinea dumnezeiască, 
dinaintea căderii în păcat. Prin ascultare, omul își însuşește 
voia dumnezeiască, lepădându-se de voia proprie, astfel 
se face pe sine părtaș vieţii dumnezeiești, dobândind ca 
dar Duhul Sfânt. Astfel se reliefează importanţa ascultării 
în viața omului și, mai ales, în viața monahului. Temelia 
sporirii duhovniceşti a monahului este ascultarea de 
Dumnezeu prin părintele duhovnicesc. 

Părinţii duhovniceşti prin sfințirea vieţii proprii 
devin pentru ucenici modele de urmat întru totul. Urmarea 
părintelui duhovnicesc ca model de vieţuire este strâns 
legată de imitarea vieților sfinților. Imitarea lor este practic 
un fel de apropiere de ei la nivel duhovnicesc. Raportarea 
continuă la sfinți îl face pe credincios să îşi însușească 
modul de vieţuire al acestora, să devină cumva „în aceeași 
cugetare cu aceştia” (omonoia). 

Vieţuirea sfinţilor şi descrierea cugetării lor sunt 
reliefate credincioşilor în Vieţile Sfinţilor. Importanța 
acestora în viața credincioșilor ne face să și subliniem 
importanţa revalorificării lor în viața cotidiană. Scopul 
Vieţilor Sfinţilor nu este de a descrie ca eveniment viața 
sfinților, ci, mai mult, de a descrie creșterea lor în viața 

dumnezeiască. 

Nu este ușor pentru aghiograful contemporan 
să cuprindă în cuvinte viața unor sfinți, cum sunt Sfinţii 
Cuvioşi Meletie şi Neofit, deoarece viețuirea lor este strâns 
legată de minune și de taina dumnezeiască, așa cum spune 
şi troparul acestora: „De Dumnezeu iubitorilor Părinţi, 
suindu-vă în munţii faptelor bune, locașuri Preasfântului 
Duh v-aţi arătat, iar acum ca făclia în sfeşnic luminaţi în 
lume, Cuvioşilor Neofit şi Meletie; rugaţi-vă lui Hristos- 
Dumnezeu să mântuiască sufletele noastre!”. 

Sfinţii Cuvioși Neofit şi Meletie au sihăstrit în 
Muntele Sălbaticul, din preajma Mănăstirii Cozia, iar 
ucenicii lor au întemeiat Mănăstirea Stânișoara. În munţii 
din preajma Mănăstirii Cozia, aflată pe valea Oltului, s-au 
nevoit mulți sihaștri iubitori de Dumnezeu, atât înainte 
de zidirea sfântului locaş de către fericitul întru pomenire 
domnitor Mircea cel Mare al Ţării Românești, cât și după 
aceea. Printre cei mai cunoscuţi pustnici ai locului au fost 
șase monahi de la Cozia care, în preajma anului 1600, s-au 
retras dincolo de Olt. Dintre ei cunoaștem cu numele pe 
Cuvioşii Daniil duhovnicul și Misail, ucenicul său, Isaia, 
despre viețuirea căruia aghiografia nu a păstrat amănunte, 
precum și pe Cuvioşii Neofit și Meletie, care după mulți 
ani de ascultare smerită în obștea de la Cozia, au cerut 
binecuvântare de la starețul lor pentru a merge în pustnicie: 
„Lumina cea negrăită în inimi primindu-o, în munte v-aţi 
nevoit pentru dragostea Domnului şi cununa răsplătirilor în 
ceruri aţi primit. lar noi laudă vă aducem, Sfinţilor Cuvioşi 
Părinți Neofit şi Meletie, strigând: Bucuraţi-vă, întărirea 

sihaştrilor și slava creştinilor!” (Condacul Sfinţilor Cuvioși 
Neofit și Meletie). Săpându-și chilie în stâncile munţilor, 
aceşti doi bineplăcuțţi ai lui Dumnezeu s-au ostenit peste 
treizeci de ani, slăvind neîncetat pe Dumnezeu. Ostenelile 
lor erau nenumărate: lacrimi, suspine, metanii, postiri, 
privegheri şi lupte împotriva duhurilor necurate. Şase 
zile se nevoiau în chiliile pe care și le săpaseră în peșteră, 
iar duminica mergeau la Cuviosul Daniil, duhovnicul de 
la Turnu, şi primeau Sfânta Împărtășanie: „Cine nu se va 
minuna de ostenelile voastre, fericiţilor Părinţi Neofit și 
Meletie, că focul cel dinlăuntru al dumnezeieştii râvne, 
lacrimile și postul, prin care aţi supus pornirea trupului, 
niciodată nu le-aţi părăsit. Cine nu se va minuna de 
răbdarea voastră, de dragostea părintească și de rugăciunea 
cea fără încetare, prin care v-aţi luminat cu dumnezeiescul 
har? Rugaţi-vă Mântuitorului Hristos pentru mântuirea 
sufletelor noastre” (Stihiră de la Litie). 

Viaţa şi nevoinţele Cuvioşilor Neofit şi Meletie 
îi arată a fi preamăriți de Duhul Sfânt şi moştenitori ai 
Împărăției cerurilor, ca purtători de daruri duhovnicești şi 
rugători înaintea lui Dumnezeu pentru sufletele noastre. 

Sfântul Sinod al Bisericii Ortodoxe Române i-a 
canonizat în anul 2016, rânduindu-le zi de pomenire la 
data de 3 septembrie. 

Nădăjduim că această descriere a vieții Sfinţilor 
Cuvioşi Neofit şi Meletie va rodi în sufletele credincioşilor, 
făcându-i pe aceştia să se apropie tot mai mult de Dumnezeu, 
renunțând la plăcerile deşarte ale lumii de astăzi, după cum 
şi icosul din slujba acestora ne îndeamnă: „Cu ce graiuri de 

laudă vom încununa pe Cuvioşii Părinți Neofit şi Meletie? 
Sau cine va putea să preamărească, după cuviinţă, pe cei 
ce s-au făcut, cu darul Duhului Sfânt, îngeri în trup? Dar, 
chemând în ajutor mijlocirea lor cea cu bună îndrăznire 
către Preasfânta Treime, cutezăm a-i vesti tuturor pe 
aceștia, care de daruri duhovnicești s-au învrednicit, ca 
pe adevăraţi învăţători iscusiţi ai nevoinţelor nepătimirii. 
Aceştia nu prin cuvinte, ci prin pilda vieţii lor au învăţat 
pe toţi să se roage fără încetare și, întru smerenie, să 
împlinească fără lenevire poruncile Mântuitorului Hristos. 
Deci, cu bucurie să strigăm purtătorilor de Duh Părinţi: 
Bucuraţi-vă, întărirea sihaştrilor şi slava creştinilor!”. 


 VARSANUFIE 
Arhiepiscopul Râmnicului 
15 august 2016 

SFINȚILOR CUVIOȘI NEOFLT ȘI MELETIE 
DE LA MĂNĂSTIREA STÂNIȘOARA* 


(Secolul al XVII-lea) 





Aproape că nu este mănăstire în țara noastră unde 
înainte de zidirea ei să nu fi existat prin împrejurimi viață 
sihăstrească. Construirea unui schit sau a unei mănăstiri 
apărea, în primul rând, ca răspuns la nevoia de a se împărtăși 
mai des a „comunităţilor” de sihaștri. Astfel, în jurul unui 
pustnic, al unui avvă, se strângeau ucenici doritori de a se 
împărtăși din experiența acestuia. Odată ce se zidea un schit 
sau o mănăstire, formându-se o obşte, viața sihăstrească nu 
înceta în împrejurimi, aceştia retrăgându-se în zonele mai 
greu accesibile din vecinătatea lor. 

Nu de puţine ori, se întâmpla şi invers, mulți dintre 
viețuitorii mănăstirilor, mai sporiți duhovnicește, însetaţi 
de o viață pustnicească, după ce se nevoiau câţiva ani în 
mănăstire, spre a deprinde tainele războiului duhovnicesc, 
se retrăgeau în munți, cu binecuvântarea stareţului, fie ca 
ucenici ai altor sihaștri bătrâni, fie singuri. Acolo păstrau 
neîntreruptă legătura cu mănăstirea din care făceau 


* Viaţa sfinților a fost alcătuită de către lerom. Antim Motorga și Pr. 
Ştefan Zară. 


parte, coborând în obște spre a se spovedi și împărtăși cu 
Preasfintele Taine. 

Chiar dacă viața sihăstrească este o viață izolată 
de comunitate, de obşte, trebuie subliniat faptul că şi în 
pustnicie este foarte importantă păstrarea legăturii cu 
predecesorul, cu părintele duhovnicesc, căruia pustnicul îi 
urmează viața, dându-i şi norma, regula de viețuire. Această 
normă de viețuire pe care o păstrează de la înaintașul său 
îi dă garanţia trăirii în tradiţie, succesiunea duhovnicească 
asigurându-i garanția rămânerii în duhul Părinților. Acest 
fapt este subliniat deseori în scrierile Părinților Filocalici, 
Calist şi lgnatie Xanthopol recomandând în acest sens 
„ascultarea de rânduielile Părinților”. Părinţii sihaștri, chiar 
dacă se izolau de lume, trăiau în comuniune duhovnicească 
cu povăţuitorul lor, astfel rămânând în ascultare și 
rânduială. Retragerea în pustie se făcea după multe 
încercări şi după ce părintele duhovnicesc se convingea că 
doritorul de viață pustnicească are discernământul necesar 
drumului pe care dorea să pășească. Sfântul loan Scărarul 
ne atenționează în acest sens, astfel: „Precum cel ce nu are 
povăţuitor se rătăcește ușor pe drum, așa și cel ce umblă pe 
o cale singuratică, după voia sa, se pierde ușor, chiar dacă 
are toată înţelepciunea lumii”. Perioada de noviciat, de 
ascultare este foarte importantă în Tradiţia Bisericii noastre, 
în pustie neputând nimeni să se retragă fără a parcurge 
această etapă; numai după perioada de ascultare, urmează 
retragerea, care după Sfântul loan Scărarul înseamnă „a nu 
te încrede în tine în săvârşirea celor bune, până la sfârșitul 
vieţii”. Cei ce viețuiesc altfel, adică după voia lor și fără 

povăţuitor, sunt asemănaţi de Calist şi Ignatie Xanthopol 
cu cei ce umblă prin șanțuri. Scriptura ne atenționează cu 
putere asupra acestor aspecte ale vieții duhovnicești: „Vai 
celui singur” (Ecclesiastul 43, 10); „Nu trece, cum s-a scris, 
hotarele pe care le-au pus părinţii tăi” (Pilde 22, 28). 

Singurătatea aparentă a  pustnicului este 
comuniunea cea mai intimă cu Dumnezeu. Retragerea din 
lume nu înseamnă ura faţă de aceasta, ci trăirea veacului 
de aici spre împărtășirea de cel de dincolo încă de acum. 
Acesta este și sensul apoftegmei avvei Alonie: „De nu-și va 
spune întru inima sa omul «eu singur şi Dumnezeu suntem 
pe lume» nu va avea odihnă”. 

Viața pustnicească a înflorit foarte mult spre 
sfârşitul secolului al XVII-lea în munții din împrejurimile 
Mănăstirii Cozia, unde au viețuit mulți pustnici, rugători 
fără încetare către Dumnezeu, dintre care au strălucit în 
monahismul românesc ca o lumină care luminează tuturor 
Sfinţii Cuvioşi Neofit şi Meletie, al căror chip duhovnicesc 
poate fi caracterizat cel mai bine prin îngemănarea 
nedespărțită dintre trăirea tainică și îndrumarea 
duhovnicească a ucenicilor lor. 

Deşi avem puține mărturii scrise despre 
nevoinţele lor duhovniceşti, despre faptele minunate 
pe care le-au săvârşit, totuşi amintirea vieţii şi a faptelor 
săvârșite de aceştia sunt vii până astăzi în mintea și inima 
dreptcredincioșşilor, încât pelerini din toată ţara merg spre 
a se închina moaștelor lor, puse spre cinstire în biserica 
Mănăstirii Stânișoara, dobândind ajutor de la Dumnezeu și 
mult folos duhovnicesc. 


Mn | 


Viaţa Sfântului Cuvios Neofit 


Acest bărbat cu adevărat cinstit și minunat, a cărui 
faptă bună nu este cu putință a o arăta prin puţine cuvinte, 
a fost cel care i-a atras la același gând cu el pe ceilalți 
trei sihaștri, care s-au dus să pustnicească pe muntele 
Stânişoara, urmând nevoinţa sfinților pustnici Daniil şi 
Misail, care se nevoiau la Sihăstria Turnu. 

El s-a nevoit şi s-a călit mai cu tărie în obştea 
Mănăstirii Cozia, acolo unde dorul liniștii cel după 
Dumnezeu era semănat în această obşte pe pământ bun, 
rodind pe acești șase pustnici. Şi a spune dragostea cea mare 
către Dumnezeu, pe care a arătat-o de la început, cu greutate 
ne este, întrucât, lepădându-se de lume și depărtându- 
se cu desăvârșire de cele lumești, și îngerii puteau să se 
minuneze de aceasta, că defăima cu ușurință lumea aceasta 
şi poftele ei, şi se ostenea să înceapă adevăratele nevoinţe 
monahicești. Că atât s-a lepădat de cele lumești, încât 
nimic pământesc nu se mai vedea într-însul: nici cuvânt, 
nici obicei, nici câștigare de alte lucruri, ci obiceiul îi era 
blând, cuvântul lin şi smerit, hainele rupte şi mai umile 
decât ale tuturor. El stătea cu fraţii la masă, însă primea 
hrana cu atât de mare înfrânare și frică de Dumnezeu, ca 
şi cum ar fi primit împărtășirea cu dumnezeieștile Taine; şi 
gusta câte puţin din mâncare, ca să nu se cunoască postirea 
lui. Pentru o viaţă ca aceasta, după o vreme a început a fi 


12 


cinstit de fraţi și slăvit de toți. lar el, nedorind cinstea și 
slava omenească, s-a hotărât să iasă din mănăstire şi să 
se depărteze de oameni în pustie, pentru că dorea să se 
împărtășească de dulceaţa liniştii. Mai ales că era cărunţit 
de petrecerea anilor în obşte și se prinsese a se deprinde 
bine la războiul cel împotriva vrăjmașului. 





Mănăstirea Stânişoara 


Şi fiind în același gând și cu alți părinţi, având 
ca model pe pustnicii Daniil şi Misail de la Turnu, pe la 

care adeseori trecea și se sfătuia cu dânșii, mărturisindu- 
și dorința de a merge la pustie, s-a hotărât împreună cu 
alți doi, Meletie și Isaia, să se ducă și mai sus în munţi 
spre a petrece acolo tot timpul dând slavă lui Dumnezeu, 
netulburaţi. Cuviosul Neofit a fost primul care s-a dus să 
ceară binecuvântarea stareţului și cel dintâi care a urcat pe 
muntele „Sălbaticul”, așa cum fusese numit din vechime 
datorită înălțimii, asprimii și sărăciei pe care le avea. 
Deci Sfântul Cuvios Neofit, având cu sine binecuvântarea 
Sfinţilor Daniil şi Misail, a urcat pe acest munte, care are 
mai mulți versanţi, și alegându-și unul mai spre apus, cu 
vedere largă și cuprinzătoare a împrejurimilor, şi-a săpat o 
peşteră și a început a vieţui în ea cu cea mai mare asprime. 
Că în acele locuri apă și izvoare nu prea erau, după cum nici 
acum nu sunt, iar apa care se strângea în urma ploilor în 
pârâiaşe de la cascadele acestor înălțimi, se pierdea printre 
pietrele tari, nelăsând nici fiarele pământului să se adape 
din ele. 

Peștera pe care și-o făcuse Cuviosul Neofit era 
la mare depărtare de lume și de tulburările ei, în deplină 
singurătate. Multă osteneală a depus el pentru a-și săpa 
această peşteră, deseori rănindu-se de pietrele tari de 
stâncă, după cum le este felul la aşa înălțime mare. Însă cu 
nimic nu a cârtit în această trudă, ci mereu spunea: „Dacă 
Domnul meu lisus Hristos a răbdat pentru mine lovire 
peste obraz și scuiparea feței Sale, apoi oare nu voi răbda 
și eu acestea pentru El? Să se lovească de pietre obrazul 
meu, pentru EI, iar în loc de scuipări, lacrimile să curgă pe 
fața mea! Dacă Stăpânul meu a răbdat cunună de spini şi 

Mănăstirea Stânişoara 


răstignire pe Cruce, se cade ca și eu, Lui să fiu părtaș și 
următor pătimirilor Sale, ca să mă preamăresc cu EI în 
împărăţia Sa”. Osârdia lui era ca necontenit să-şi grăiască 
sieși: „Binecuvintează suflete al meu, pe Domnul, și toate 
cele dinlăuntrul meu, numele cel sfânt al Lui”. Și diavolii 
nicidecum nu puteau să-l clintească de la calea sa, mai ales 
că avea în ajutor mulțimea îngerilor, după cum stă scris: 
„Tăbărâ-va îngerul Domnului împrejurul celor ce se tem 
de Dânsul, şi-i va izbăvi pe ei”. Și îşi avea ca mângâiere 
sufletului său numai cugetarea la dumnezeieștile Scripturi, 
iar spre întărirea nădejdii celei neîndoite în Dumnezeu, 
lacrimile erau cele mai dese. Însă să se știe că nu ușoară este 
calea care duce către aceste bunătăţi, ci cu multă trezvie, 
în înalta rugăciune a minţii, celei lucrătoare în inimă, și 
cu multă jertfă se câștigă unele ca acestea. lar la aceasta 
nu numai lucrarea cea lăuntrică este de ajuns, fără ca mai 
înainte să fi omorât trupul cu posturile îndelungate, cu 

metaniile făcute pe lespede de piatră, cu privegherea și 
lipsa de somn, cu lipsa apei și cu celelalte osteneli. 

Cuviosul Neofit îşi omora trupul cu tot felul de 
nevoinţe pustniceşti întocmai ca un grăunte de grâu ce 
putrezește în pământ, spre a răsări și pentru a rodi un 
spic întreg totdeauna petrecerea întru Dumnezeu, cu 
duhul. Așa a făcut multe roade vrednice de pocăință şi s-a 
împodobit cu multe virtuţi pe sine: dragostea nefățarnică 
către Dumnezeu, bucurie pentru conștiința cea fără de 
prihană, pace după biruinţa tuturor patimilor, îndelungă 
răbdare în ispite și în necazuri și blândeţe în neștiința de 
mânie. Și așa a adus roade bogate de fapte bune, fiindcă 
a adeverit acel cuvânt al Lucrătorului Ceresc, care zice: 
„Grăuntele de grâu, căzând pe pământ, de va muri, mult 
rod va aduce”, şi iar: „Cel ce petrece în Mine și Eu într-însul, 
acela va face rod mult”. 

Dar supărările aduse de la diavoli multe erau şi cu 
multe măiestrii învăluite, căci au încercat să-l amăgească cu 
felurite meşteşuguri, dar nimic n-au izbutit, căci Cuviosul 
Neofit era plin de dumnezeiasca îndrăgire; nu simţea deloc 
dorul cel trupesc după cele pământești, ci își înălța ca un 
fum de tămâie tot dorul său spre veșnicul Dumnezeu. Și 
precum se calcă pământul cu picioarele, așa călca și el peste 
puterile întunericului. 

La aceste nevoinţe, el își avea împreună părtaș 
pe cuviosul Meletie, care depunea aceeași osârdie întru 
pustnicie pe muntele Stânișoara, și împreună cercetându-se 
cuel, coborau Duminica şi în Sărbători la sihăstria cuvioșilor 
Daniil şi Misail. Aici participau la Sfânta Liturghie, care se 

făcea pentru pustnicii din muntele cel înalt al Coziei, și se 
cuminecau cu Preacinstitele și de viață făcătoarele Taine 
ale lui Hristos. După aceea petreceau întru duhovnicești 
cuvinte şi în nețărmurită dragoste, întărindu-se unii pe 
alții şi îndemnându-se a-şi săvârşi calea cea anevoioasă 
a pustniciei până la capăt, spre a putea primi cunună 
din partea lui Dumnezeu. Apoi se despărțeau și se ducea 
fiecare la peştera sa, unde se îndeletnicea cu neîncetata 
gândire la Dumnezeu și cu neoprita și netăcuta rugăciune 
a inimii. Cuviosul Neofit urca iarăși muntele nevoinţei sale, 
având sufletul mângâiat de mâna caldă a lui Dumnezeu și 
întărit de Trupul şi Sângele lui Hristos, Cel ce lucra toată 
desăvârșirea în mădularele sale. Odată ajuns în peştera sa, 
cu neobosita trezvie își silea trupul neputincios la dese 
privegheri, lucrând zi şi noapte la zidirea nevăzutei biserici 
în inima sa, făcându-și inima lăcaș de rugăciune și de slujbe 
închinate lui Dumnezeu. lar unii cred că pustnicii n-au avut 
către cine să-și îndrepte dragostea lor fiind singuri, însă din 
toate se află că dragostea pustnicilor era îndreptată numai 
către Dumnezeu, Cel ce îi înflăcăra cu dor spre sfințenie. 
Acest cuvios Neofit, s-a îmbrăcat cu dragostea ca și cu o 
haină luminoasă și cu ea a putut sta împotriva uneltirilor 
vrăjmașului; cu dragostea a înmuiat tăria pietrelor; cu 
dragostea a îmblânzit gerul iernii; cu dragostea a răcorit 
arşița soarelui și a preschimbat dogoarea lui; cu dragoste 
vorbea către furtunile toamnei și toate fiarele muntelui se 
supuneau lui datorită dragostei de care era cuprins. 

După ce a ajuns el la o desăvârşire ca aceasta, s-a 
învrednicit şi de fericita vedere, care i s-a pricinuit lui 

din lucrarea faptei celei bune, lucru ce i-a adus negreșit 
harul sfințeniei şi darul de a face minuni. Acest har al 
dumnezeiescului Duh i-a păzit şi trupul a rămâne întru 
nestricăciune şi i l-a preschimbat în sfinte moaște, făcătoare 
de minuni, izgonitoare de duhuri necurate şi dătătoare de 
pace sufletească celor care se închină lor. Că sosind ziua 
chemării sale la lăcașurile cereşti și primind oarecare 
înştiinţare de aceasta, Cuviosul Neofit îşi aștepta ceasul 
ieşirii sufletului în rugăciuni fierbinţi și în adâncă pace. 
Cânta şi oarecare stihuri din psalmii lui David, bucurându- 
se și veselindu-se că sufletul său are să se dezlege de trup și 
să treacă la Domnul. Și s-a întâmplat aceasta cu repeziciune, 
întru nimic pătimind cu ceva, ci avându-și adormirea sa 
așa cum le este obiceiul celor drepţi și cuvioși care numai 
pe cele bune le-au lucrat. Mare a fost ziua plecării sale la 
Domnul, mai mare decât toate zilele vieţii sale, pentru că 
în acea zi sufletul s-a despărţit de pătimirile cele trupești 
și a mers să se odihnească în lăcașurile cele cerești. Atunci 
și trupul i s-a odihnit de multele dureri și osteneli. Ochii 
își luau odihna pentru că n-au dormitat în rugăciunile cele 
de noapte; picioarele îşi luau odihna pentru că n-au stat 
decât drepte în privegherile de toată noaptea. Şi nu este 
lucru mic acesta, ci foarte mare şi bineprimit înaintea lui 
Dumnezeu, că toată pustnicia Cuviosului Neofit a ţinut 
mai bine de douăzeci de ani, încât doar Domnul a fost 
martor al neistovitei trude de zi cu zi în a răbda petrecerea 
aspră a pustniciei. Cu toate acestea, Cuviosul și-a dobândit 
sfințirea vieţii şi a trupului său, cu acestea și-a făcut cale 
spre ceruri printre năpădirile diavolilor care neîncetat se 

luptă să împiedice pe om a-şi împlini scopul menirii sale. 
După pristăvirea fericită a Cuviosului Neofit, care 
s-a întâmplat în chip tainic și neștiut de nimeni pământesc, 
dar ştiut de tot ceea ce este ceresc, dintre pustnicii aflați pe 
muntele Stânișoara, dintre cei care mai veneau pe la peştera 
cuvioșşiei sale și îl mai cercetau, unul venind la câtva timp 
și aflând că s-a mutat din viaţa aceasta trecătoare, a aflat 
trupul său, bucurându-se de bună mireasmă și s-a gândit să 
le ia pe toate şi să le ducă la Mănăstirea Cozia, acolo unde 
Cuviosul începuse drumul nevoințelor sale monahicești şi 
unde se răstignise în chipul Crucii, făgăduind petrecerea 
îngerească. Și a făcut după cum a și cugetat. Însă lucrul 
acesta nu era dorit și de Sfântul Cuvios Neofit. Fapt 
pentru care în chip minunat a început a se arăta în vis atât 
monahului cu pricina, cât și stareţului, care s-a gândit să-i 
îngroape sfintele moaşte lângă biserica voievodală a Coziei. 
Mărturia sfințeniei Cuviosului Neofit vine negreșit prin 
cuvintele Scripturii: „Cel ce crede în Mine, chiar de va și 
muri, viu va fi”. Egumenul a poruncit atunci monahului 
să-i ducă înapoi sfintele moaște. lar cei ce au fost rânduiți 
cu acel monah să întoarcă sfintele moaște, au și plecat 
în grabă, urcând istoviți pe muntele Stânișoarei, până la 
peştera unde petrecuse Sfântul Neofit. Obosiţi şi încărcaţi 
de osteneală, unul dintre monahi, a azvârlit cu nepăsare 
sfintele moaşte ale cuviosului, rostind cu dispreț: „Cu urșii 
ai trăit, cu urşii să rămâi!” La aşa comportare şi neevlavie 
și-a atras cuvenita pedeapsă, căci în clipa aceea i s-a întors 
fața spre ceafă, rămânând cu grumazul sucit, lucru cu 
totul nefiresc alcătuirii noastre. Ori că fiind pedeapsă, 

ori că așa a vrut Dumnezeu să facă cunoscut pe Cuviosul 
Neofit de toți oamenii, întâmplarea aceasta nu a mai putut 
fi tăinuită. Toţi munţii și toate văile cu sate, au auzit de 
aceasta, că așa de repede străbate locurile o știre, fie ea 
bună sau rea. Însă aici era de ambele feluri, bună că aflau 
de sfințenia Cuviosului Neofit, rea că auzeau de nefericirea 
călugărului. lar stareţul a poruncit atunci să se facă multe 
rugăciuni către Preabunul Dumnezeu și chemase în ajutor 
numele sfântului şi astfel, călugărul s-a vindecat, și mulți 
credincioși după aceasta veneau să se închine sfintelor 
moaște ale Cuviosului și-i cereau ajutorul. 

Peștera Sfântului Neofit se făcea loc de pelerinaj 
al credincioşilor, şi fiind deschisă oricând şi tuturor, cei 
mai deosebiți din evlavie, au luat din sfintele moaște, 
păstrându-le pe la casele lor și pe la paturile de suferință 
ale bolnavilor. În Mănăstirea Stânișoara a rămas numai 
capul Sfântului, care acum se află la loc de mare cinste 
în biserica mănăstirii, aşezat într-o preafrumoasă raclă, 
de argint autit, cizelată cu scene din petrecerea pe acest 
pământ a sfântului, printre care și cea a aflării sfintelor 
sale moaște. De atunci, Cuviosul Neofit multe minuni a 
săvârşit în rândul credincioșilor, care nu s-au întâmplat a 
fi consemnate toate, însă noi redăm aici pe cele câte le-am 
aflat. 

O femeie din Maramureș, trecea printr-o grea 
încercare cu tatăl său. Acesta a avut arsuri pe două treimi 
din corp în urma unui accident și, imobilizat fiind, i s-a 
făcut o gaură în şold încât încăpea pumnul întreg în rană. 
La aceste dureri trupești el și le adăuga și pe cele sufleteşti, 

căci mereu cârtea și striga înaintea lui Dumnezeu, refuzând 
să se spovedească sau să se împărtășească. Această femeie 
venind la Mănăstirea Stânișoara, şi rugându-se cu credință 
la moaștele Sfântului Cuvios Neofit, nu a cerut minunea 
vindecării desăvârșite a tatălui său, ci numai să aibă un 
„sfârşit creştinesc”. Datorită sârguinţei de a veni la moaștele 
sfântului şi datorită rugăciunilor şi credinţei ei, tatăl său a 
suportat boala, nu a mai cârtit şi a adormit întru Domnul 
în pace, aproape de biserică, spovedit, întărit în credinţă şi 
în nădejdea înverii. 

Un credincios din Vâlcea, bolnav de hernie de disc, 
auzea adeseori că la peştera Cuviosului Neofit se duceau 
mulți oameni, se rugau acolo și se ungeau cu ulei din 
candela sfântului, vindecându-se de bolile lor. Curios, a 
întrebat ce rugăciuni rosteau oamenii și a primit îndemnul 
de a se ruga după putinţă și după ştiinţă. Făcând aceasta 
şi crezând că rugăciunile sunt primite, asa simple cum 
le făcea, a primit o încredințare lăuntrică de faptul că 
rugăciunile i-au fost auzite de Sfântul Cuvios Neofit pentru 
că i-au încetat durerile de la coloană, îmbătrânind fără să 
le mai aibă. 

Sfântul Cuvios Neofit s-a mai arătat și altor călugări 
spre a-i încredința de sfințenia vieţii sale. Odată s-a arătat 
unui călugăr din Mănăstirea Frăsinei, adeverindu-i că 
este în rândul sfinţilor cuvioși, și asa i s-a alcătuit de către 
acesta și un acatist fiindu-i consemnată petrecerea vieţii 
sale întru adevărată și sinceră căutare după Dumnezeu. 
Acatistul Sfântului Cuvios Neofit era citit și cunoscut 
de toţi credincioşii care veneau și se închinau la sfintele 

sale moaşte ceea ce ne vădeşte că evlavia poporului 
binecredincios s-a întins pe mai multe secole. Asemenea 
lor şi noi să înălțăm alese rugăciuni către acest mare cuvios 
şi pustnic, Sfântul Cuvios Neofit, ca să mijlocească pentru 
mântuirea sufletelor noastre la Dătătorul milei celei mari, 
Dumnezeul nostru Cel slăvit în Sfânta Treime. Amin. 


Viaţa Sfântului Cuvios Meletie 


Cel între cuvioşi, părintele nostru Meletie, sporind 
bine în învățătura cea din afară şi pe mulți covârşindu-i, 
s-a convins că mai de folos este a te lepăda de lume și a 
urma lui Hristos, renunțând la toate cele ale lumii acesteia 
pentru a dobândi înţelepciunea cea adevărată, adică a te 
uni cu Dumnezeu Cel în Treime slăvit şi a vieţui împreună 
cu El pentru veşnicie, căci înțelepciunea cea de sus este mai 
întâi curată, apoi pașnică, blândă, bine ascultătoare, plină 
de milă și de roadele cele bune cu care se satură iubitorii 
ei. Și ştiind prea bine că sufletul nu se poate împărţi în 
două părți, adică să petreacă în desfătare și în înfrânare, 
în mândrie şi smerenie, și fiind cu totul înțelept, a ales pe 
cele bune; care alegere mult este prețioasă, căci de la dânsa 
ne osândim sau ne mântuim. Ce alegem, aceea avem și cu 
aceea rămânem. Şi Cuviosul Meletie a ales bine, crezând lui 
Dumnezeu precum se cuvenea. A lăsat pe cele înveselitoare 
ale lumii ca pe nişte lucruri mincinoase şi vremelnice ca 
să moștenească pe cele adevărate și veșnice. Și a ales să 
intre în obştea Mănăstirii Cozia, căci acolo găsise părinți 

Biserica Mănăstirii Stânişoara 


osârduitori şi cu dor pentru viețuire întru Dumnezeu, gata 
să povăţuiască suflete spre ceruri și să îndemne la lucrările 
duhovnicești cele mai mari. 

lar Cuviosul Meletie, făcând deplină ascultare în 
obşte, toate cuvintele părintești le scria pe tăblița inimii 
sale, și pricepându-le cu mintea, le împlinea cu lucrul. Și 
socotind el deşertăciunea lumii şi învârtind în mintea sa 
cuvântul Sfântului Macarie, care zice: „Sufletul care nu 
s-a izbăvit de grijile lumești, nici pe Dumnezeu nu-L va 
iubi cu adevărat, nici pe diavol nu-l va urî după vrednicie”, 
a judecat să fugă de lume şi mai mult, căci toți în fiecare 
zi îl lăudau pentru petrecerea sa cea îmbunătățită. Unul 
îl lăuda pentru dragostea pe care o avea către toți, altul 
pentru smerenia lui, altul pentru înțelepciune, altul pentru 
înfrânare și altul pentru trecerea cu vederea a slavei și 
a deșertăciunilor lumești. Dar răbda încercările care 

sunt într-o obşte, cu nădejdea că se va elibera de acestea, 
dorind viața pustnicească. Care dorință nu căuta să şi-o 
împlinească fără de rânduială, ci se sfătuia cu ceilalți părinți 
care doreau liniştea cea desăvârşită, cu părinţii Daniil şi 
Misail, apoi cu părinții Neofit şi Isaia, cu care s-a dus pe 
muntele Sălbaticul. Aceștia îl îndemnau la a răbda în obște 
pentru a se căli mai mult, spunându-i cuvintele Sfântului 
Sava: „Precum înaintea rodului merge floarea, aşa şi mai 
înainte de viața pustnicească, să meargă viața cea de obște, 
ca în viaţa cea de obște, cei mai începători, ca niște pomi 
răsădiţi, să înflorească prin pârga ostenelilor, ca apoi în 
pustie să aducă roadele cele desăvârşite ale ostenelilor.” 

Toată purtarea lui de grijă era a fi plăcut lui 
Dumnezeu și a petrece în post și în rugăciuni și în curăția 
trupească și sufletească; adică a avea totdeauna gândurile 
sale curăţite și a surpa toată înălțarea ce se ridică asupra 
înţelegerii lui Dumnezeu; apoi a-și robi toată înțelegerea sa 
în ascultarea lui Hristos. 

După ce cuvioșii Daniil şi Misail se sălășluiseră în 
peșterile săpate de ei la Turnu, și după ce Cuviosul Neofit, 
împreună cu ceilalți pustnici au urcat să-și facă peşteri pe 
muntele „Sălbaticu”, atunci și cuviosul Meletie, s-a dus la 
egumenul mănăstirii să ceară obișnuita binecuvântare de 
a petrece în sihăstrie. A primit îndemnul să stea aproape 
de cineva, şi așa s-a dus să-și facă peșteră pe lângă Cuviosul 
Neofit, spre a-l avea povăţuitor în cele pustnicești. Cuviosul 
Meletie și-a căutat loc pentru a-și săpa și el o peșteră și a găsit 
unul pe versantul dinspre răsărit-miazănoapte. Peștera, 
așa cum se vede și astăzi, era mai mult o scobitură pe care 

cuviosul n-a adâncit-o mult. Gura peșterii este îndreptată 
mai în sus, ca dinlăuntru ei să fie văzut numai cerul, neavând 
altă privelişte. lar peştera cuviosului Meletie are suirea mai 
grea decât la peștera cuviosului Neofit. Şi este mai puţin 
vizitată de credincioși pentru greutatea urcușului. Cuviosul 
Meletie a petrecut în această peșteră mai mult de douăzeci 
de ani, statornicindu-şi firea pe asprimea pietrelor, vorbind 
numai cu Dumnezeu și cu rugăciunile neîncetate biruind 
pe vrăjmașii cei nevăzuţi. lar apă nu era deloc în locurile 
acelea, el fiind nevoit să meargă cale depărtată, până la o 
cascadă, spre a-și procura apa necesară firescului trup. Și 
făcea această osteneală de multe ori, neavând pe nimeni 
care să-i ajute, răbdând greutatea drumului până la adânci 
bătrâneți. 

Toţi pustnicii își temeluiau nevoinţa lor pe faptul 
de a răbda în peștera unde se sălășluiau dintâi. Nu mai 
umblau pe aiurea, cutreierând pădurile și munții, căci 
ştiau că nu aveau cum să câștige răbdarea și statornicia 
făcând aceasta. Și mai ales că zice și la Pateric, că după cum 
„peştele nu poate să fie scos din apă și să trăiască mult, așa 
şi monahul care iese din coliba lui, nu este chip a rămâne 
viu în lucrarea poruncilor lui Dumnezeu.” "Toată truda lui 
şi-o poate surpa într-o clipă dacă rămâne vreun timp fără 
de lucrarea cea lăuntrică. Și așa acest cuvios Meletie, a stat 
ani îndelungaţi în peştera sa şi într-însa şi-a văzut albirea 
pletelor și a bărbii. 

El primea bune îndemnuri de la Cuviosul Neofit, 
ca unul ce isprăvise lucrarea pustiei și trecuse peste 
meșteșugirile vrăjmașilor;, să nu aibă în mintea sa vreo 

nălucire lumească; să-și păzească mintea sa întreagă 
şi curată de toată împătimirea cea deșartă și de toată 
îngâmfarea; să nu poftească descoperiri şi înştiinţare 
de taine ascunse, să nu nădăjduiască în priceperea sa, 
până la sfârşitul vieţii, ca să nu dea crezare vedeniilor ce 
se vor întâmpla. Și făcându-le pe acestea cu fapta, prin 
gândirea la Dumnezeu și prin desele rugăciuni s-a aprins 
cu focul dragostei către Dumnezeu, după cum stă scris: 
„Înfierbântatu-s-a inima mea înlăuntrul meu.” 

În toate duminicile, el cobora împreună cu 
părintele Neofit, la sihăstria pustnicilor Daniil şi Misail, cea 
de la Turnu, pentru a se împărtăși cu Sfintele Taine. După 
ce se împărtășea, el își uda fața cu lacrimi, iar cu multe 
oftări şi rugăciuni ale inimii le aducea tuturor celor care 
îl vedeau, umilinţă. Și văzând urâtorul de bine, diavolul, 
osârdia cuviosului, se scârbea prea mult şi se amăra. Deci 
se silea să-l prindă în cursă cu vreo cădere sufletească, dar 
ca un neputincios ce era, nu putea, pentru că toate patimile 
le biruise atletul lui Hristos. Se mai sârguia neputinciosul 
să mai semene în mintea lui neghine, însă nimic nu rodea, 
căci pământul cuviosului era semănat numai cu cuvinte ale 
Mântuitorului, care crescuseră cu multă roadă și seceriș 
mult dădeau, întrucât el nu semănase deloc cu zgârcenie. 
lar tot dorul lui și-l îndreptase numai către Dumnezeu, 
Care i-a răsplătit cu bogate daruri. Că s-a făcut cu totul vas 
al alegerii, ca marele Pavel, având în sufletul său pe Hristos, 
viețuind și petrecând. Și nu mai trăia după trup, ci după 
duh, întru Hristos, și Hristos într-însul. 

Cu truda lui „privea la cele dinainte, și uita pe 

cele dinapoi”, cum zice Apostolul. lar nevoinţele și faptele 
cele bune pe care le săvârșise, nu le socotea, ci se sârguia 
să săvârşească și altele mai multe. Deci în fiecare zi se 
suia din putere în putere, punând suișuri sfințite în inima 
sa, totdeauna adăugând dorinţe înalte și nevoinţe peste 
nevoinţe. Și neputinţele bătrâneţii le răbda fericitul cu o 
desăvârșită mărime de suflet și cu mulțumire mare, ducând 
viață cu adevărat armonioasă și sfântă. Pentru aceasta i-a şi 
fost primită osteneala sa, Dumnezeu ascultând rugăciunile 
şi cererile lui și săvârşindu-le în chip minunat. Că datorită 
bătrâneţii, cuviosul Meletie, nu mai putea să meargă la 
locul de unde își lua apa sa, și rămânând în această lipsă, 
şi-a îndreptat căutarea către Atotputernicul Dumnezeu, 
cugetând în sine aceasta: „Doamne, Tu eşti Cel ce ai adunat 
în mări toate apele și râurile cu bună rânduială le-ai tocmit; 
Cel ce cu voia Ta faci să țâșnească izvoarele, ca să fie apă 
bună de băut, şi mai pe urmă din ceruri faci norii să picure 
ploaie.” Şi, o minune! Un izvor de apă bună și rece a izvorât 
cu putere lângă peștera sa, aşa voind Dumnezeu pentru 
robul Său. Care izvor se vede până astăzi și este cunoscut 
de toţi cu numele de „izvorul Sfântului Meletie”. De la acest 
izvor Mănăstirea Stânișoara își asigură necesarul de apă, 
fiind singura sursă pentru întreaga mănăstire. 

De la minuni se și încredințează cuvioşii că vor 
intra în lăcașurile cele cerești şi cu această nădejde şi-a dat 
Cuviosul Meletie fericitul său suflet, cu sfârșit pașnic în 
mâinile lui Dumnezeu, neștiut de nimeni, decât de Cel care 
L-a primit pe el în sânurile Sale. Şi s-a numărat în ceruri 
împreună cu cei doriți de dânsul, Sfinţii Cuvioşi Pustnici 

Daniil, Misail şi Neofit. Puțin timp trecând după adormirea 
Sfântului Meletie, au fost descoperite moaștele sale de 
călugării care mai pustniceau prin locurile acelea, și mulți 
dintre credincioşii care veneau la peştera Sfântului Neofit, 
urcau și treceau și pe la peștera Sfântului Meletie, aprinzând 
lumânări, rugându-se, închinându-se la sfintele moaște 
şi bând din destul apă de la izvorul Sfântului Meletie. lar 
peștera nefiind nicidecum păzită, ci fiind deschisă tuturor, 
s-au luat din sfintele moaște mereu, de către credincioşi şi 
călugări mai evlavioși, dorind să aibă cu ei un așa de mare 
odor. Încât trecând mulţimea anilor, nu a mai rămas nimic 
din sfintele moaște, poate așa vrând Dumnezeu, El fiind 
Cel care le poate descoperi pe toate la vremea rânduită. Și 
nefiind văzut cu trupul, Sfântul Cuvios Meletie, cu duhul 
a intrat în moștenirea cea nestricăcioasă, nestricată şi 
neveștejită, păstrată în ceruri pentru dânsul, lângă izvoarele 
vieţii veşnice, cu care duh ocroteşte Mănăstirea Stânişoara 
și pe toţi închinătorii ei, făcând minuni cu cei ce vin la 
dânsul cu credinţă și îi cer ajutorul. 

lar ce plată au sfinţii pustnici de la Dumnezeu, aflăm 
din viaţa Sfântului Onufrie cel Mare, când se face întrebare 
că „oare ar fi mai mari cei care petrec în pustie, decât cei 
din obște?” Și se dă un răspuns ca acesta: „aceia sunt mai 
mari decât noi, pentru că noi ne vedem unul pe altul, în 
toate zilele și săvârşim cu bucurie sobornicească cântarea 
bisericească; iar de flămânzim găsim pâine gata, asemenea 
și de însetăm avem apă în destul; dacă se întâmplă cuiva din 
noi a se îmbolnăvi, este mângâiat de ceilalți fraţi, deoarece 
toţi viețuim de obşte; ne ajutăm și slujim unul altuia pentru 

dragostea lui Dumnezeu. lar cei ce petrec în pustie sunt 
lipsiţi de toate acestea; căci de se întâmplă vreunuia din ei 
vreo mâhnire, cine îl mângie? În boală, cine să-i ajute și să-i 
slujească? Dacă i-ar veni asupra vreun război de la satana, 
unde va găsi vreun om care să-i schimbe gândul său, să-l 
sfătuiască, fiind numai el singur? Acolo fără de asemănare 
mai mare îi este osteneala. Pentru că cei ce intră în viața 
pustnicească slujesc mai mult lui Dumnezeu, se dau la 
mai mari posturi, foamea, setea, arşița de ziuă și răceala de 
noapte le rabdă cu vitejie. lar războaielor celor ce năvălesc 
de la vrăjmașul cel nevăzut se împotrivesc tare, se siluiesc 
în tot felul a-l birui și se sârguiesc a trece toată calea cea 
strâmtă şi anevoioasă, care duce la Împărăţia Cerurilor”. 

